YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (yhden tuomarin kokoonpano)

17 päivänä tammikuuta 2001

Asia T-189/99

Ioannis Gerochristos

vastaan

Euroopan yhteisöjen komissio

”Kilpailu KOM/A/12/98 — Kumoamiskanne — Esivalintakokeet — Tiettyjen monivalintakysymysten taannehtiva kumoaminen — Hakijoiden yhdenvertaisen kohtelun periaate — Perusteluvelvollisuus”

Täydellinen teksti kreikan kielellä II-53

Aihe:

Kanne, jossa kantaja vaatii, että yhteisöjen ensimmäisen oikeusasteen tuomioistuin kumoaa toisaalta kilpailun KOM/A/12/98 valintalautakunnan 30.4.1999 tekemän päätöksen, jolla kantajan ei annettu osallistua esivalinnan jälkeisiin kokeisiin sekä saman valintalautakunnan 21.6.1999 tekemän päätöksen, jolla vahvistettiin ensimmäinen päätös sen uudelleen tutkimisen jälkeen, ja toisaalta mainitun kilpailun kaikki myöhemmät toimet ja päätökset.

Ratkaisu:

Kanne hylätään. Kumpikin osapuoli vastaa omista oikeudenkäyntikuluistaan.

Tiivistelmä

Kun kilpailun valintalautakunnalla on käsiteltävänään vaatimus kilpailuun osallistuneen hakijan poissulkemista koskevan päätöksen uudelleen tutkimiseksi, valintalautakunta on velvollinen ryhtymään tarvittavalla huolellisuudella kyseisen vaatimuksen kohteena olevan päätöksen todelliseen uudelleen tutkimiseen. Kun uudelleen tutkimista koskeva vaatimus on kuitenkin esitetty sellaisen avoimen kilpailun esivalintavaiheessa, johon osallistuminen oli laajaa ja joka perustui monivalintakokeeseen, velvollisuus voi oikeutetusti rajoittua sen tarkastamiseen, että hylätylle hakijalle ilmoitetut arvosanat ovat hänen saamiensa arvosanojen mukaiset. Näin on erityisesti silloin, kun asianomaisen hakijan esittämä vaatimus uudelleen tutkimisesta on muodoltaan hyvin yleinen eikä siinä saateta kyseenalaiseksi mitään erityistä niiden esivalintakokeiden järjestelyyn liittyvää seikkaa, joihin hakija osallistui. (ks. 19 kohta) Viittaukset: yhdistetyt asiat 100/87, 146/87 ja 153/87, Basch ym. v. komissio, tuomio 28.2.1989 (Kok. 1989, s. 447, 16 kohta).

Kilpailun valintalautakunnalla on laaja harkintavalta kilpailuun kuuluvissa kokeissa noudatettavien yksityiskohtaisten sääntöjen ja kokeiden yksityiskohtaisen sisällön määrittämisessä. Yhteisöjen tuomioistuimet voivat näin ollen tutkia kokeissa noudatettavia yksityiskohtaisia sääntöjä ainoastaan siinä määrin kuin on tarpeellista sen varmistamiseksi, että hakijoita kohdellaan yhdenvertaisesti ja että valinta näiden välillä tehdään objektiivisesti. Kilpailun valintalautakunnalla on oltava tällainen laaja harkintavalta samoissa rajoissa, kun se toteaa sellaisen avoimen kilpailun aikana, johon osallistuminen oli laajaa, tapahtuneita sääntöjenvastaisuuksia tai virheitä, joita ei suhteellisuusperiaate ja hyvän hallintotavan periaate huomioon ottaen voida korjata järjestämällä kilpailussa suoritettavat kokeet uudelleen. Väite, jonka mukaan tiettyjen kysymysten poistaminen loukkaa yhdenvertaisen kohtelun periaatetta, koska hylättyihin kysymyksiin vastaamiseen käytetty aika vaihtelee kilpailijoiden kesken, perustuu virheelliselle käsitykselle kyseisestä periaatteesta. Väite ei liity hakijoille määritettyjen kilpailuehtojen sääntöjenvastaisuuteen eikä kilpailun valintalautakunnan arvioinnissa tapahtuneeseen hakijoiden eriarvoiseen kohteluun, vaan itse hakijoiden erilaiseen yksilölliseen menettelyyn. Väitteellä ei millään tavoin osoiteta, että syrjintää olisi tapahtunut, vaan sillä korostetaan ainoastaan kilpailuun osallistuneiden hakijoiden välisten eroavaisuuksien olemassaoloa. (ks. 25 ja 26 kohta) Viittaukset: asia T-27/92, Camera-Lampitelli ym. v. komissio, tuomio 15.7.1993 (Kok. 1993, s. II-873,45 kohta); asia T-153/95, Kaps v. yhteisöjentuomioistuin, tuomio 21.5.1996(Kok. H. 1996, s. I-A-233ja II-663, 37 kohta) ja asia C-254/95 P, parlamentti v. Innamorati, tuomio 4.7.1996 (Kok. 1996, s. I-3423, 33 kohta).